Flekklippegrevlingen er et lite pattedyr med korte lemmer og kun en rudimentær hale, rund og små, men allikevel mer prominente ører enn andre klippegrevlinger, og en nærmest kanin-lignende framferd. Pelsen er tett og myk og fargen varierer fra mer grålig lysere brun i tørre områder til mer rødlig og noe mørkere brun i mer normal fuktighet. Isolerte populasjoner kan også ha hvitflekket pels. En flekk av lysere pelshår omgir duftkjertelen på ryggen. Værhårene rundt snutepartiet kan bli opp mot 90 mm lange. Den geografiske variasjonen i utfarging er imidlertid stor.